# El relatiu compost "el qual" (i flexió)

Este pronom relatiu va sempre precedit de l’article definit i té variació de gènere i nombre: **el qual**, **la qual**, **els quals**, **les quals**.

En les oracions de relatiu adjectives especificatives, no pot aparéixer ni en funció de subjecte ni de complement directe sense preposició. No obstant això, pot usar-se com a complement directe precedit de la preposició *a* quan pot haver-hi confusió amb la funció de subjecte:

> \* La xica **la qual** acaba d’arribar és la meua germana. *(Correcte:* La xica **que** acaba d’arribar és la meua germana.*)*
>
> \* Les persones **les quals** hem vist són els meus veïns. *(Correcte:* Les persones **que** hem vist són els meus veïns*.)*
>
> No conec la persona **a la qual** ha contractat Isabel. *(O bé:* No conec la persona **a qui** ha contractat Isabel*.)*

En canvi, en les oracions explicatives pot fer tant de subjecte com de complement directe, en concurrència amb *que*.

> El meu germà Pere, **el qual** és economista, està desocupat. *(O bé:* El meu germà, **que** és economista, està desocupat*.)*
>
> El meu germà Pere, **el qual** heu contractat, estava desocupat. *(O bé:* El meu germà Pere, **que** heu contractat, estava desocupat*.)*
>
> Estes joies, **les quals** no tenen gens de valor, les va heretar la meua cosina. *(O bé:* ... **que** no tenen gens de valor ...*)*
>
> Són temes molt importants, **els quals** hem d’estudiar detingudament. *(O bé:* ... **que** hem d’estudiar ...*)*

No obstant això, és preferible usar **al qual**... (amb la preposició *a*) o substituir-lo per *a qui* (amb antecedent personal) quan pot haver-hi confusió entre les funcions de subjecte i de complement directe:

> No conec esta persona, **a la qual** ha contractat Isabel. *(O bé:* ... **a qui** ha contractat Isabel*: Isabel ha contractat esta persona.)*
>
> No conec esta empresa, **a la qual** ha contractat Isabel. *(Isabel ha contractat esta empresa.)*

El relatiu **el qua**l (i flexió) es pot usar sense restriccions precedit de preposicions. En certs casos, pot utilitzar-se de manera concurrent amb els relatius tònics *què* i *qui*, però amb la majoria de preposicions tòniques i locucions prepositives és obligatori l’ús de **el qual** (i flexió).

> L’escriptor **al qual** van fer l’homenatge és d’Alcoi. *(O bé:* ... **a qui** van fer l’homenatge ...*)*
>
> Esta ploma, **amb la qual** escric molt còmodament, té més de vint anys. *(O bé:* ... **amb què** escric ...*)*
>
> El problema **sobre el qual** vam parlar encara no s’ha resolt. *(Molt més freqüent i recomanable que* ... **sobre què** vam parlar...*)*
>
> La sentència **contra la qual** es recorre és totalment injusta. *(No és possible* \* ... **contra què** es recorre ...*)*
>
> El dia **durant el qual** no hi hagué electricitat fou dilluns passat. *(No és possible* \* ... **durant què** no hi hagué electricitat ...*)*
>
> La casa **dins de la qual** he sentit soroll és la de la porta verda. *(No és possible* \* ... **dins de què** he sentit soroll ...*)*
>
> El banc **a través del qual** ens financem ens cobra massa interessos. *(No és possible* \* ... **a través de què** ens financem ...*)*
>
> El jardí dels Vivers, **al costat del qual** es troba el museu, mereix també una visita. *(No és possible* \* ... **al costat de què** es troba el museu ...*)*

Precedit de la preposició *de*, el relatiu compost pot equivaldre a un possessiu, i en este cas funciona com un complement del nom:

> És un projecte de la viabilitat **del qual** dubte bastant.
>
> És la xica amb el germà **de la qual** vaig a classe.
>
> Pere és d’un poble el nom **del qual** no recorde.
>
> Viu en una casa al jardí **de la qual** hi ha una font.
>
> Els tres millors alumnes de l’acadèmia, les notes **dels quals** van ser superiors a set, van aconseguir la plaça.

Amb esta funció, el relatiu se situa habitualment darrere del substantiu que complementa, com hem vist en els exemples anteriors; no obstant això, és possible situar-lo davant, sobretot quan el substantiu és complex o té altres complements; fins i tot en alguns casos esta és l’única solució possible:

> La llista inclou tots els topònims **dels quals** no podem provar **l’origen llatí**. *(O bé:* La llista inclou tots els topònims **l’origen llatí dels quals** no podem provar*.)*
>
> Podríem tornar a visitar aquell jardí, **del qual conservem** tan **bons records**. *(No és possible o és molt forçat* Podríem tornar a visitar aquell jardí, **tan bons records del qual** conservem*.)*

En estes oracions de relatiu amb preposició l’antecedent ha d’estar explícit, siga repetint el substantiu o bé substituint-lo per un demostratiu:

> S’ha publicat ja la convocatòria dels cursos de l’IVAP, però no hi apareix **el curs en el qual** / **en què** jo volia matricular-me. *(O bé:* ... però no hi apareix **aquell en el qual** / **en què** jo volia matricular-me*. Però no:* ... \* però no hi apareix **en el qual** / **en què** / **en que** / **en el que** jo volia matricular-me*.)*

En oracions explicatives, amb preposició o sense, l’antecedent del relatiu compost **el qual**... pot repetir-se o parafrasejar-se davant o darrere d’este, o, més habitualment, davant dels relatius simples:

> És una malaltia summament perillosa i contagiosa que es pot estendre per tota la comarca, **la qual malaltia** no té encara un tractament eficaç. *(O bé:* ... **malaltia que** no té encara un tractament eficaç*.)*
>
> Estic molt content d’haver conegut Marta i Joan, **les quals persones** m’han ajudat molt en el meu treball d’investigació. *(O bé, més habitualment:* ... **persones que** m’han ajudat molt ...*)*
>
> La pintura està valorada en 100.000 euros, **quantitat de la qual** actualment no dispose. *(O bé:* ... **quantitat de què** ... actualment no dispose*.)*

Relacionades amb estes construccions, hi ha també la forma de relatiu neutre **la qual cosa** (que es pot substituir de vegades per **cosa que**). Esta forma introduïx construccions explicatives que tenen com a antecedent tota l’oració principal, i poden anar precedides o no de preposició:

> No ha superat la prova, **per la qual cosa** s’haurà de tornar a examinar.
>
> Hi ha unanimitat, **la qual cosa** indica que no cal tornar a discutir sobre el tema.
>
> He perdut les entrades, **cosa que** significa que no podré anar al cinema.
>
> Hui no ha vingut Emili, **cosa que** és molt estranya.

En este tipus d’oracions, és incorrecte usar la fórmula neutra **el que** (calc del castellà *lo que*), amb preposició o sense:

> \* No ha superat la prova, **pel que** s’haurà de tornar a examinar.
>
> \* Hi ha unanimitat, **el que** indica que no cal tornar a discutir sobre el tema.
>
> \* He perdut les entrades, **el que** significa que no podré anar al cinema.
>
> \* Hui no ha vingut Emili, **el que** és molt estrany.